SPOLOČNE OBČANIA SLOVENSKA

SPOLOČNE OBČANIA SLOVENSKA (v rokoch 20142023: VZDOR – strana práce, skratka VZDOR; 20112014: SLOBODA; 20102011: Socialistická strana občianskej slobody; 20062010: Živnostenská strana; 2006: Živnostenská strana SR; 1998) je slovenská ľavicová mimoparlamentná politická strana
Vedenie strany.
Podľa informácií na stránkach SOS– strany práce bol 2. zjazdom strany v roku 2018 zvolený za predsedu Mgr.Tibor Hanuliak PhDr., avšak výročná správa strany za roky 2019 a 2020 uvádza ako predsedu stále Stanislava Pirošíka.
História.
Strana bola zaregistrovaná na ministerstve vnútra 16. februára 1998 pod názvom Béčko – Revolučná robotnícka strana. Krátke obdobie od 3. októbra 2006 do 7. novembra 2006 vystupovala pod názvom Živnostenská strana SR. V novembri 2006 sa premenovala na Živnostenskú stranu. Od mája 2010 do januára 2011 fungovala strana ako Socialistická strana občianskej slobody.
Strana VZDOR vznikla po právnej stránke 20. februára 2014, a to premenovaním strany SLOBODA, ktorá fungovala od januára 2011. VZDOR-strana práce je zastupiteľským nástrojom občianskeho združenia VZDOR-hnutie práce, ktoré bolo založené v septembri 2013. V roku 2014 sa strana zúčastnila volieb do Európskeho parlamentu s ľavicovým euroskeptickým programom a dosiahnutým výsledkom 0,31 %.
Na druhom zjazde VZDOR-u 24. marca 2018 bol za nového predsedu strany zvolený Miroslav Pomajdík, ktorý nahradil Stanislava Pirošíka, ktorý ostal podpredsedom. Vo voľbách do Európskeho parlamentu v roku 2019 sa strana spojila do koalície s Komunistickou stranou Slovenska. Ich slogany boli "Nie zbrojeniu, áno znižovaniu výdavkov na armádu!", "Nie americkým základniam a väzniciam na území Európy!" a "Spojme sily, v boji za práva pracujúcich v celej Európe!" Spolu však získali iba 6 199 hlasov (0,62 %), čo predstavuje len asi tretinu oproti percentuálnej úspešnosti oboch samostatne kandidujúcich strán v predošlých voľbách v roku 2014. Žiaden mandát nezískali.
V parlamentných voľbách 2020 kandidovali niektorí členovia strany na kandidátke strany Socialisti.sk Eduarda Chmelára, ktorá získala 0,55% hlasov.
31. januára 2022 oznámilo vedenie strán Socialisti.sk a Vzdor podpísanie dohody o spolupráci a plán zlúčenia oboch subjektov pod hlavičku Socialistov. Strana Socialisti.sk na sociálnych sieťach takisto oznámila, že do nadchádzajúcich komunálnych a župných volieb strany pôjdu spoločne s ďalším mimoparlamentným ľavicovým hnutím Solidarita.
Program strany a ideové zameranie.
Strana bola vo svojej histórii prevažne krajne ľavicovo orientovaná, s výnimkou rokov, kedy fungovala ako Živnostenská strana. Vo svojom programe strana presadzuje socialistickú ekonomiku, demokratické riadenie výroby, vystúpenie z eurozóny ako aj z EÚ a NATO, povinné odbory v podnikoch, dostupnosť služieb bez ohľadu na ich ziskovosť, trestné stíhanie za diskrimináciu pracovníkov, zrušenie pracovných agentúr a posilnenie právomoci finančnej polície proti finančným machináciám. 
V programe strany je plánované znárodňovanie strategických podnikov ako aj vodných a nerastných zdrojov, stanovenie maximálnej výšky hypoték, podpora národných a družstevných podnikov, legalizácia marihuany na liečebné účely, štátna podpora talentov ale zároveň obmedzenie vysokých honorárov umelcov.
Zahraničná politika.
VZDOR-strana práce je členom medzinárodnej organizácie ICOR a organizácií, ktorá združuje marxisticko-leninské strany, organizácie a iniciatívy z celého sveta.
Európsku úniu strana považuje za "ekonomický a politický projekt úzkej skupiny kapitalistov s cieľom hospodársky ovládnuť a zotročiť európske štáty medzinárodným kapitálom". Podľa ich názoru v dôsledku "celoplošného vykorisťovania" narastá v krajinách EÚ nacionalizmus, rasizmus a fašizmus. Z tohto dôvodu strana navrhuje EÚ zrušiť a na jej troskách vybudovať "medzinárodné zoskupenie socialistických krajín, v ktorom národy budú pracovať pre seba a hospodársky si navzájom pomáhať".
Strana sa zapájala do protestov za vystúpenie Slovenska z NATO, v roku 2015 sa zúčastnila blokády amerického konvoja. Vládu Ukrajiny považuje strana za "zločineckú" a postavili sa proti ekonomickým sankciám namiereným proti Rusku.V sýrskej občianskej vojne konkrétne v boji proti tureckej vláde a tzv. Islamskému štátu strana vyjadruje podporu viacerým kurdským a tureckým ľavicovým ozbrojeným milíciám. 
Za príčinu a hlavného vinníka medzinárodnej migrácie strana vníma "globálny kapitalizmus a neokolonializmus"; zároveň podporuje mnohé hnutia v krajinách tretieho sveta. 
Kritika.
V roku 2015 košický aktivista Ladislav Rovinský kvôli billboardu zobrazujúceho Vladimíra I. Lenina s citovaným výrokom "Sila kapitálu a burzy sú všetkým. Parlament a voľby sú len bábky" podal na stranu trestné oznámenie pre podozrenie z potláčania práv a slobôd.
Podľa nepotvrdených informácií, ktoré zverejnila Blanka Koleníková na stránke IHS Jane's Intelligence Review; získala strana v roku 2015 od spoločnosti IHS Inc. sponzorský dar od spoločnosti BigBoard, ktorá je aktívna hlavne v Rusku a Bielorusku, na billboardovú kampaň namierenej proti členstvu Slovenska v NATO.
Predseda strany Stanislav Pirošík bol v novembri 2016 počas demonštrácie proti kapitalizmu v Bratislave zadržaný políciou. Po zapálení červenej dymovnice pred Prezidentským palácom mu kvôli výtržníctvu udelili pokutu 200 EUR.
Volebné preferencie.
Volebné preferencie strany sú také nízke, že ich Štatistický úrad Slovenska nezaznamenáva.
Preferencie strany podľa agentúry FOCUS: